Relief news for youths waiting for admission in paramedical course
देहरादून, जेएनएन। पैरामेडिकल कोर्स में दाखिले का इंतजार कर रहे युवाओं के लिए राहतभरी खबर है। एचएनबी चिकित्सा शिक्षा विवि प्रथम राउंड का रिजल्ट सोमवार को जारी कर देगा। बता दें, पैरामेडिकल कोर्स का शुल्क निर्धारित न होने के कारण सीट आवंटन पर रोक लगा दी गई थी। जिस कारण दाखिले लटक गए। पर अब काउंसिलिंग बोर्ड ने तय किया है कि राज्य कोटा की सीटों पर अभ्यर्थियों से पूर्व शासनादेश के हिसाब से 45 हजार रुपये सालाना शुल्क लिया जाएगा। इसके बाद जब फीस निर्धारण होगा, उसे उसी अनुरूप समायोजित कर लिया जाएगा। इसके साथ ही नर्सिंग के दूसरे चरण की काउंसिलिंग की भी राह खुल गई है। अब 19 नवंबर से नर्सिंग कोर्स के लिए अलग से काउंसलिंग होगी।
विवि के परीक्षा नियंत्रक प्रो. विजय जुयाल ने बताया कि कुलपति डॉ. हेमचंद्र पांडेय की अध्यक्षता में हुई बैठक में यह फैसला लिया गया है। बताया कि पैरामेडिकल कोर्स का सीट आवंटन 18 नवंबर को कर दिया जाएगा। वहीं, 25 नवंबर तक अभ्यर्थी आवंटित सीटों पर दाखिले ले पाएंगे। पैरामेडिकल की दूसरे चरण की अलग से काउंसिलिंग होगी।
एचएनबी चिकित्सा शिक्षा विश्वविद्यालय ने जुलाई में नर्सिंग और पैरामेडिकल प्रवेश परीक्षा कराई थी। पर 16 नर्सिंग कॉलेजों की मान्यता अटकने की वजह से काउंसिलिंग लंबे वक्त तक अटकी रही। प्रवेश परीक्षा का रिजल्ट जारी होने के तकरीबन एक माह बाद काउंसिलिंग शुरू हुई, लेकिन फीस निर्धारित नहीं होने से पैरामेडिकल के दाखिले अटक गए। इस वजह से नर्सिंग की द्वितीय राउंड की काउंसिलिंग में भी विलम्ब हो रहा था। पर अब विवि ने बीच का रास्ता तलाश लिया है।
नर्सिंग के दूसरे चरण की काउंसिलिंग 19 से
परीक्षा नियंत्रक प्रो. विजय जुयाल ने बताया कि नर्सिंग की बची सीटों पर दाखिलों को 19 नवंबर से ऑनलाइन काउंसलिंग शुरू होगी। 25 नवंबर को सीट आवंटन और 30 को दाखिला लेने की अंतिम तिथि होगी।
नर्सिंग की रिक्त सीटें
सरकारी बीएससी नर्सिंग-38 एमएससी नर्सिंग-06 पोस्ट बेसिक बीएससी नर्सिंग-10 जीएनएम-26 एएनएम-34 प्राइवेट बीएससी नर्सिंग-341 एमएससी नर्सिंग-30 पोस्ट बेसिक बीएससी नर्सिंग-57 जीएनएम-564 एएनएम-209
यह भी पढ़ें: स्टार्ट अप नीति के तहत स्थानीय युवाओं को देना होगा रोजगार
# Relief news for youths waiting for admission in paramedical course